钦定古今图书集成/明伦汇编/氏族典/第220卷 > 《郑樵通志》 > 娥清
## 钦定古今图书集成/明伦汇编/氏族典/第220卷 > 《郑樵通志》 > 娥清

按《魏书娥清传》：“清，代人也。少有将略，屡著战功，稍迁
振威将军。刘裕遣将朱超石寇平原，至畔城遁还。清
与长孙道生追之，至河，获其将杨丰。还，拜给事黄门
侍郎。先是，徒河民散居三州，颇为民害，诏清徙之平
城。清善绥抚，徙者如归。太宗南巡幸邺，以清为中领
军将军，渡河略地至胡陆。高平民屯聚林薮，拒射官”
军。清等因诛数千家，掳获万馀口，赐爵须昌侯。清遂
镇枋头。世祖初，清自枋头还京师，假征南将军，进为
东平公。蠕蠕大檀徙居漠南，清与平阳王长孙翰从
东道出长川讨之，大获而还。转宗正卿。寻从征蠕蠕，
又从平统万，遂与奚斤追赫连昌，至安定，与昌相持。
及安颉擒昌，昌弟定西走，斤追之。清欲寻水而往，斤
不从，遂与斤俱为定所擒。世祖克平凉，乃得还。后诏
清镇并州，迁平东将军，与吉弼等东讨冯文通。以不
急战，文通奔高丽。槛车征，黜为门卒，遂卒于家